
Қазақстан Республикасы Азаматтық кодексінің 395-397-баптарына сәйкес оферта акцепті осы офертада мазмұндалған жағдайларға қызмет көрсету шартын жасасуға тең, сондықтан алдын ала төлемді жүзеге асыратын тұлға  төменде көрсетілген ұсыныстың шарттарымен келісімін білдіреді және осы жария офертасының шарттарына сәйкес Тапсырыс беруші болады. Жоғарыда мазмұндалғанға байланысты осы жария офертасының мәтінін мұқият оқып шығыңыз және егер Сіз осы офертаның қандай да бір шартымен (тармағымен) келіспесеңіз, төлем жүргізуден бас тартыңыз.

Тестілеуге және/немесе емтиханға қатысуға
ақылы қызмет көрсету келісімшартын жасасу туралы
жария офертасы
1. Жалпы ережелер
1.1.  Бұл құжат ҚР ҒЖБМ «Ұлттық тестілеу орталығы» ШЖҚ РМК (бұдан әрі – Орындаушы) жария офертасы болып табылады және тестілеуді ұйымдастыру және өткізу бойынша ақылы қызметтер көрсету келісімшартының (бұдан әрі – Келісімшарт) барлық елеулі талаптарын қамтиды.
1.2.  Төменде баяндалған Келісімшарт талаптары қабылданған жағдайда, осы жария оферта акцептін жүргізетін жеке тұлға (тұлғаның заңды өкілі) Тапсырыс беруші (бұдан әрі – Тапсырыс беруші) болады. Қазақстан Республикасы Азаматтық Кодексінің 395-бабына сәйкес осы құжат жария Оферта деп танылады және Офертада баяндалған тестілеуге қатысу және Орындаушының тестілеуді ұйымдастыру және өткізу қызмет көрсетуіне (бұдан әрі – Қызмет көрсету)  ақы төлеу шарттарын (акцепт) қабылдаған тұлға Тапсырыс беруші болып танылады.
1.3.  Осы Келісімшарт 18 жасқа толмаған тұлғаларға тестілеуіне қатысу үшін өтініш беруге және олардың заңды өкілдерінің жеке келісімін беру қажеттілігінсіз Орындаушының қызмет көрсетуіне ақы төлеуді жүзеге асыруға мүмкіндік береді.
1.4.  Осы жария офертаның толық және сөзсіз акцепті (ерекшеліксіз) Тапсырыс берушінің мынадай іс-әрекеттерді жүзеге асыруы болып табылады:
1)  Орындаушының www.app.testcenter.kz  сайтында тіркелу және жеке кабинет ашу;
	2) жеке кабинетінде тестілеуге қатысуға өтініш беру; 
         3) осы Келісімшарттың 3.1-тармағына сәйкес тестілеуге қатысу үшін төлем жасау;
         4) Орындаушы Тапсырыс берушінің берген өтініші бойынша тестілеуден өтуге мүмкіндік береді. 
1.5. Тапсырыс берушінің жеке кабинеті арқылы Орындаушыға Қызмет көрсету үшін төлемді жүзеге асыруы осы жария офертаның толық және сөзсіз акцепті (ерекшеліксіз) болып табылады. Тапсырыс берушінің акцепт жасауы оның осы Келісімшарттың барлық талаптарымен танысқанын, келісетінін және қабылдағанын білдіреді, Тапсырыс беруші осы Келісімшартты іске асыру мақсатында дербес деректерін кез келген заңды тәсілдермен жинауға және өңдеуге (автоматтандыру құралдарын пайдалана отырып немесе осындай құралдарды пайдаланбай фото, бейне және бейнедемонстрацияларды, оның ішінде цифрлық дербес деректер жүйелерінде пайдалану үшін) келісімін берді. Келісімшарт электронды түрде жасалды және жарамды, осы Келісімшартты жасасу жазбаша нысанда Келісімшарт жасасуға теңестіріледі.
2. Келісімшарттың мәні
2.1. Осы Келісімшарттың мәні Орындаушының сайтында орналастырылған Тапсырыс берушіге өтеулі қызметтер көрсету, яғни тестілеуді өткізу арқылы осы Офертаның талаптарына сәйкес Орындаушының Тапсырыс берушіге өтеулі Қызмет көрсетуі болып табылады.
2.2. Қызмет көрсетуге арналған Келісімшарт Орындаушы Тапсырыс берушіден онлайн-төлем қабылдаған сәттен бастап жасалды деп есептеледі.
2.3. Орындаушының Қызмет көрсетуі тестілеуді ұйымдастыруды және өткізуді, техникалық сүйемелдеуді, тестілеу үшін материалдарды ұсынуды және Тапсырыс берушінің нәтижелерін өңдеуді қамтиды.
2.4. Тестілеу күні Тапсырыс беруші тестілеу өткізу пунктіне (бұдан әрі – ТӨП) уақытылы келіп, өзімен бірге жеке басын куәландыратын құжат пен қалам алып келуі қажет.
2.5. Орындаушының осы жария оферта шарттарын біржақты тәртіппен өзгертуге құқығы бар. Қызмет көрсету құнына немесе шарттарына қатысты өзгерістер болған жағдайда, Тапсырыс берушіні хабардар ету өзгерістерді Орындаушының сайтына немесе Тапсырыс берушінің жеке кабинетіне міндетті түрде орналастыру арқылы жүргізіледі. 
2.6.Тапсырыс берушіге тестілеу аяқталғаннан кейін www.app.testcenter.kz сайтындағы жеке кабинетіне тестілеу нәтижелерін ұсынғаннан кейін Қызмет көрсетілген болып есептеледі.  
3. Қызмет көрсету құны мен төлем тәртібі
3.1. Қызмет көрсету құны Орындаушының сайтында және тестілеу өткізу бойынша қызмет көрсетуге арналған баға прейскурантында көрсетілген. 
3.2. Қызмет көрсету үшін төлем Тапсырыс берушінің жеке кабинеті арқылы банк карталарын, электрондық төлем жүйелерін және төлем бөлімінде көрсетілген басқа да қолжетімді әдістерді пайдалана отырып, жүзеге асырылады.
3.3. Қызмет көрсету үшін төлемді Тапсырыс беруші тестілеуден өтуге өтініш берген сәттен бастап 1 сағат ішінде жүргізуі тиіс.
 
4. Жария офертасының шарттары

4.1. Қызмет көрсету осы Келісімшарттың талаптарына сәйкес Орындаушымен толық көлемде көрсетіледі.
4.2. Қызмет көрсету Орындаушының есеп шотына ақшалай қаражат түскеннен кейін көрсетілетін болады.
4.3. Тапсырыс беруші төлем жасағаннан кейін өтініші қабылданды, ал Офертада көрсетілген шарттар негізінде Келісімшарт жасалды деп есептеледі. 
4.4. Орындаушыға байланысты емес жағдайларға және (немесе) форс-мажорлық жағдайларға байланысты Қызмет көрсету мүмкін болмаған жағдайда Орындаушы осы Келісімшарттың 4.5-тармағына сәйкес Тапсырыс берушіге ақшалай қаражатты қайтаруды жүзеге асырады. 
4.5. Қызмет көрсету үшін төлемді Тапсырыс берушіге қайтару келесі жағдайларда жүзеге асырылады:
· тестіленуші бір тестілеу үшін бір кезеңде қателесіп екі рет қосарланған төлем жасағанда;
· төлем жасалды, бірақ тестілеуге қатысуға өтініш берілмегенде;
· қысқы мерзімде ауа райының қолайсыздығы немесе көлік қозғалысының шектелуі салдарынан тестілеуге келе алмау мүмкіндігін растайтын құжаттар болған кезде;  
· тізбесі «Неке (ерлі-зайыптылық) және отбасы туралы» Қазақстан Республикасының Кодексінде айқындалған жақын туыстарының қайтыс болғанын растайтын құжаттар болған кезде;
· тестіленушінің тестілеуді өткізудің белгіленген уақытында тиісті құжатпен расталған тергеу іс-әрекеттерінде (жауап алуда) болғанда; 
· өтініштерді қабылдау деректер базасы жабылғанға дейін жеке кабинетте берілген өтінішті жою отырып, тестілеуге қатысудан бас тартқанда;
· тестілеуді өткізуге кедергі келтіретін Орындаушының іс-әрекетінің (әрекетсіздігінің) салдарынан немесе кінәсінен мән-жайлар туындағанда; 
· егер тестіленуші денсаулығына байланысты емделуде немесе карантинде болғанда және осы бойынша растайтын құжаттарды ұсынғанда;
       Ұлттық бірыңғай тестілеу — денсаулық жағдайы бойынша «Денсаулық сақтау саласындағы есепке алу құжаттамасының нысандарын бекіту туралы» Қазақстан Республикасы Денсаулық сақтау министрінің м.а. 2020 жылғы 30 қазандағы № ҚР ДСМ-175/2020 бұйрығымен бекітілген № 026/у нысанға сәйкес дәрігерлік-консультациялық комиссияның қорытындысы не амбулаториялық картадан немесе тестілеу өткізілетін күнмен сәйкес келетін ауру тарихы көрсетілген үзінді көшірмесімен медициналық карта болған кезде;
       Педагогтердің білімін бағалау, Магистратураға түсу үшін кешенді тестілеу және Докторантураға түсу емтиханы — QR коды бар E-gov порталынан (барлық анықтамалар сканерленеді және түпнұсқалығы тексеріледі) денсаулық жағдайы бойынша «Еңбекке уақытша жарамсыздыққа сараптама жүргізу, сондай-ақ еңбекке уақытша жарамсыздық парағын немесе анықтамасын беру қағидаларын бекіту туралы» Қазақстан Республикасы Денсаулық сақтау министрінің 2020 жылғы 18 қарашадағы № ҚР ДСМ-198/2020 бұйрығымен бекітілген еңбекке уақытша жарамсыздық парағы (нысан бойынша) немесе анықтамасы болған кезде;
· республикалық және халықаралық олимпиадаларға, спорттық жарыстарға, сондай-ақ мәдениет және спорт саласындағы республикалық және халықаралық конкурстар мен фестивальдерге қатысатынын растайтын құжаттар болған кезде;  
· қызметтік іссапарды растайтын бұйрық болғанда;
· карантин немесе төтенше жағдайлар болған жағдайда.
Бұл ретте, ақшалай қаражат тестіленуші үшін төлемді тікелей жүзеге асырған тұлғаға қайтарылады. Егер тестіленуші үшін төлемді үшінші тұлға жүзеге асырған болса, ақшалай қаражатты қайтару үшін төлем жасалған тестіленушінің аты-жөні міндетті түрде көрсетілген өтінішті, сондай-ақ жоғарыда аталған талаптарда көзделген үшінші тұлғаның құжаттарының толық топтамасын ұсыну қажет.
      4.6. Қызмет көрсету үшін төлем қайтаруды Орындаушы Тапсырыс берушінің жеке жазбаша өтініші мен алушының деректемелерін растайтын құжаттар негізінде Тапсырыс берушінің немесе Тапсырыс берушінің заңды өкілінің шотына қаражатты аудару жолымен жүзеге асырады:  
1) Тапсырыс берушінің тестілеу үшін төлемді қайтару туралы өтініші; 
2) тестілеуге қатысу үшін төленген төлем туралы түбіртек; 
3) жеке басын куәландыратын құжаттың көшірмесі; 
4) төлем картасының көшірмесі (картаның алдыңғы жағы); 
5) банктің деректемелері көрсетілген шоттың 20 таңбалы нөмірінің болуы туралы анықтама (pdf форматы). 
Тапсырыс беруші осы тармақта көрсетілген құжаттардың тізбесін толық ұсынбаған жағдайда ақшалай қаражатты қайтару туралы өтініш қарастырылмайды.
Ақшалай қаражатты қайтаруға өтініш тестілеу аяқталған сәттен бастап 1(бір) жыл ішінде қабылданады. Белгіленген мерзім аяқталғаннан кейін ақшалай қаражат қайтаруға жатпайды.
Ақшалай қаражатты қайтаруды Орындаушы осы Келісімшарттың 4.6-тармағында көрсетілген өтініш пен барлық қажетті құжаттар келіп түскен сәттен бастап күнтізбелік 30 (отыз) күн ішінде жүзеге асырады.
4.7. Орындаушы мынадай жағдайларда Тапсырыс берушіге ақшалай қаражатты қайтаруды жүзеге асырмайды:
- тестілеуге кіргізу және тестілеу уақытында тәртіп ережелерін бұзған кезде;
- тестілеуге қатыспағанын растайтын құжаттар ұсынылмаған кезде;
- тестілеуге қатыспағанын растайтын құжаттар верификациядан өтпеген кезде;
- ақшалай қаражатты қайтару үшін осы Келісімшарттың 4.6-тармағында көрсетілген құжаттар тізбесін толық ұсынбаған кезде;
- осы Келісімшарттың 4.6-тармағында көрсетілген ақшалай қаражатты қайтару мерзімі өткеннен кейін;
- тестілеу параметрлері дұрыс таңдалмаған жағдайда (тестілеу түрін, пәндерді, тестілеуді тапсыру тілін, білім беру бағдарламалары тобын таңдау кезіндегі қателер, сондай-ақ осы Келісімшарттың 6.3-тармағының талаптары бұзылған жағдайда). 
5. Орындаушының құқықтары мен міндеттері
5.1. Орындаушы ақылы тестілеуге қатысу мүмкіндігін беруге міндеттенеді.
5.2. Тестілеуді өткізу мерзімдері өзгерген жағдайда Орындаушы Тапсырыс берушіні жеке кабинетінде жариялау арқылы және/немесе тіркеу кезінде Тапсырыс берушінің жеке кабинетінде көрсетілген байланыс нөміріне SMS-хабарлама жіберу арқылы хабардар етуге міндеттенеді.
5.3. Орындаушы Тапсырыс берушінің дербес деректерін сақтауға және өңдеуге жауапты, оларды өңдеу барысында осы деректердің құпиялылығын қамтамасыз етеді және оларды тек Тапсырыс берушіге сапалы Қызмет көрсету үшін пайдаланады.
5.4. ТӨП-те тестілеуге кіргізу кезінде қолды және рамалық типтегі металл іздегіштер қолданылады. Тестілеуге кіргізу кезінде металл іздегіштерді қолдану тестілеуді өткізу кезінде тестіленушілердің қауіпсіздігін қамтамасыз ету, сондай-ақ олардың ТӨП ғимаратына/аудиторияға тыйым салынған заттарды алып кірмеуі үшін пайдаланылады.  
5.5. Тапсырыс беруші осы Келісімшарттың 6.3-тармағында белгіленген талаптарды бұзған жағдайда, Орындаушы Тапсырыс берушінің нәтижелерін өңдеусіз және осы тестілеу тапсыру мүмкіндігін қалпына келтіру құқығынсыз аудиториядан шығаруға құқылы.
6. Тапсырыс берушінің құқықтары мен міндеттері
6.1. Тапсырыс беруші төлем процесінде тестілеуге қатысуға өтініште көрсетілген деректердің дұрыстығына және Қызмет алуға арналған осы Келісімшарттың талаптарын келісуге толық жауапкершілік алады. 
6.2. Тапсырыс беруші Қызмет көрсету үшін төлемді уақытылы жүзеге асыруға міндетті, олай болмаған жағдайда Орындаушы Тапсырыс берушіні тестілеуге жібермеуге құқылы. 
6.3. Тапсырыс беруші тестілеу өткізу барысында академиялық адалдықтың сақталуына жауапты болады. 
Тапсырыс берушіге тестілеуге:
· ТӨП ғимаратына мынадай тыйым салынған заттарды алып кіруге: фотоаппарат, ақпараттарды тасымалдау функциясымен жабдықталған кез келген ұялы байланыс құралдарын (пейджер, ұялы телефондар, планшеттер, iPad (Айпад), iPod (Айпод), SmartPhone (Смартфон), рациялар, ноутбуктер, плейерлер, модемдер (мобильді роутерлер), смарт сағаттар, смарт көзілдірік, смарт сақиналар, фитнес білезіктер (трекерлер), диктофон, сымды және сымсыз құлаққаптар, микроқұлаққаптар, микрофондар, сымсыз бейнекамераларды, GPS (ДжиПиЭс) навигаторларды, GPS (ДжиПиЭс) трекерлерді, қашықтан басқару құрылғыларын, сондай-ақ мынадай стандарттарда жұмыс істейтін басқа да ақпарат алмасу құрылғыларын: GSM (ДжиСиМ), 3G (3 Джи), 4G (4 Джи), 5G (5 Джи), VHF (ВиЭйчЭф), UHF (ЮЭйчЭф), Wi-Fi (Вай-фай), GPS (ДжиПиЭс), Bluetooth (Блютуз), Dect (Дект);
· шпаргалка, оқу-әдістемелік әдебиеттер, Менделеев кестесі мен тұздардың ерігіштік кестесін, калькуляторды, сондай-ақ барлық түрдегі және пішіндегі қағаздарды алып кіруге және қолдануға;
· сөйлесуге, орын ауыстыруға;
· құжаттармен және тестіленушіге жұмыс үшін берілген А4 форматындағы қағазбен алмасуға;
· тест тапсырмаларын шешу бойынша жұмыстарды орындау үшін тестіленушіге берілген А4 форматындағы қағазды аудиториядан (компьютерлік сыныптан) алып шығуға, бүлдіруге;
· тестілеу өткізу тәртібін бұзуға, оның ішінде тестілеу алдында немесе тестілеу кезінде шулауға; 
· тестілеу тапсырмаларының мазмұнын талқылауға және жария етуге;
· тестілеу өткізу үшін пайдаланылатын құрылғылар мен қауіпсіздікті қамтамасыз ету құралдарына қасақана зиян келтіруге тыйым салынады.
Осы тармақтың талаптары бұзылған жағдайда Орындаушы Тапсырыс берушіні нәтижесін өңдеместен және осы тестілеу тапсыру мүмкіндігін қалпына келтіру құқығынсыз аудиториядан шығаруға құқылы.
7. Тараптардың жауапкершілігі және дауларды шешу тәртібі
7.1. Осы Келісімшартта көзделген міндеттемелер бұзылған жағдайда тараптар ҚР заңнамасына сәйкес жауапты болады. 
7.2. Егер мұндай бұзушылық мемлекеттік билік органдарының әрекетін немесе әрекетсіздігін, өртті, су тасқынын, жер сілкінісін, басқа да табиғи апаттарды, электр энергиясының болмауын және/немесе компьютерлік желінің істен шығуын, ереуілдерді, азаматтық толқуларды, тәртіпсіздіктерді, пандемияны, карантинді қоса алғанда, еңсерілмейтін күш (форс-мажор) мән-жайларының әсерінен туындаса, Орындаушының осы жария оферта Келісімшартының талаптарын орындауына әсер етуі мүмкін және Орындаушының бақылауынан тыс кез келген өзге мән-жайлар болса Орындаушы Келісімшартты бұзғаны үшін жауапты болмайды.  
7.3. Тапсырыс беруші осы Келісімшарттың талаптарын бұзған жағдайда Орындаушы төленген ақшалай қаражатты қайтармай, Тапсырыс берушінің тестілеуден өтуіне шектеу қоюға құқылы.
7.4. Орындаушы жауапты емес:
· пайдаланушылардың, оның ішінде Тапсырыс берушінің бастамасы бойынша құрылатын мессенджерлердің (WhatsApp, Viber, Telegram) және басқа да әлеуметтік желілердің чаттарында орналастырылатын ақпараттың мазмұны үшін;
· Тапсырыс беруші осындай чаттарда хабарлайтын дербес деректерді үшінші тұлғалардың пайдаланғаны үшін;
· Қызметке ақы төлеу немесе белгіленген жағдайларда ақшалай қаражатты қайтару кезінде есеп айырысуға қатысатын банктердің немесе үшінші тұлғалардың әрекеттері (әрекетсіздігі) үшін.
7.5. Осы Келісімшарттың орындалуына кедергі келтіретін және Келісімшарт жасалғаннан кейін  форс-мажор  жағдайлар (өрт, су тасқыны, жер  сілкінісі, ереуілдер және басқа да табиғи апаттар, соғыс және соғыс қимылдары, эпидемиялар, пандемиялар, карантин немесе Тараптардың бақылауынан тыс басқа да жағдайларды қоса алғанда, бірақ олармен шектелмей) орын алса, Тараптардың ешқайсысы өз міндеттемелерін толық немесе ішінара орындамағаны үшін жауапкершілік алмайды. 
7.6. Осы Оферта бойынша міндеттемелерді орындамағаны не тиісінше орындамағаны үшін тараптар Қазақстан Республикасының заңнамасына сәйкес жауапты болады.
7.7. Осы Келісімшартты орындау кезінде туындайтын даулар мен келіспеушіліктер мүмкіндігінше келіссөздер жолымен шешілетін болады. 30 (отыз) күнтізбелік күн ішінде келісімге қол жеткізілмеген жағдайда, дау ҚР заңнамасына сәйкес Орындаушының орналасқан жері бойынша сотта шешілуі тиіс.
8. Басқа да шарттар

8.1. Келісімшарт Тапсырыс беруші осы Офертаны қабылдаған сәттен бастап күшіне енеді және Тараптар өз міндеттемелерін толық орындағанға дейін қолданылады.
8.2. Орындаушы Келісімшарт бойынша өз міндеттемелерін орындау үшін үшінші тұлғаларды тартуға құқылы.
8.3. Сұрақтар туындаған жағдайда Тапсырыс беруші Орындаушыға uto@testcenter.kz  электронды поштасына жүгінуге құқылы.
9. Қорытынды ережелер
9.1. Осы Келісімшарт Тапсырыс берушінің жеке кабинетінде тестілеуге қатысуға өтініш берген сәттен бастап күшіне енеді және Орындаушы толық қызмет көрсеткенге дейін жарамды.
9.2. Орындаушы осы Келісімшарттың талаптарына өзгерістер енгізу немесе Келісімшартты өз қалауы бойынша кез келген уақытта кері қайтарып алу құқығын өзіне қалдырады. Тапсырыс берушінің жеке кабинетінде Келісімшарттың жарияланған күні немесе Келісімшартты кері қайтарып алу туралы ақпараттың жарияланған күні осы Келісімшарт өзгерістерінің күшіне ену күні болып табылады.
9.3. Осы Келісімшарттың талаптарын оны акцепт жолымен қабылдай отырып, Тапсырыс беруші Келісімшартты өз еркімен жасайтынын растайды және Келісімшартта баяндалған барлық шарттармен келіседі.
9.4. Осы Келісімшарт бір данада жасалды және Тапсырыс берушінің жеке кабинетінде жарияланды. 

10. Тестілеу бойынша жүгінуге арналған байланыс нөмірлері

Күн сайын сағат 08:30-дан 17:30-ға дейін (сенбі, жексенбі және мереке күндерін қоспағанда). Түскі үзіліс сағат 13:00-ден 14:00-ге дейін.
ҰБТ, ПББ, магистратура, докторантура және Миграция сұрақтары бойынша байланыс телефоны: +7 (7172) 575988.

